CELEX: 32014D0797
Language: hr
Date: 2014-11-07 00:00:00
Title: 2014/797/EU: Provedbena odluka Vijeća od 7. studenoga 2014. kojom se Republici Estoniji odobrava primjena mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost

15.11.2014   
            
            
               HR
            
            
               Službeni list Europske unije
            
            
               L 330/48
            
         PROVEDBENA ODLUKA VIJEĆA
   od 7. studenoga 2014.
   kojom se Republici Estoniji odobrava primjena mjere kojom se odstupa od članka 26. stavka 1. točke (a) te članaka 168. i 168.a Direktive 2006/112/EZ o zajedničkom sustavu poreza na dodanu vrijednost
   
      (2014/797/EU)
   
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Estonija je pismom evidentiranim u Komisiji 26. svibnja 2014. zatražila odobrenje za odstupanje od odredbi Direktive 2006/112/EZ kojima se određuje pravo na odbitak pretporeza u vezi s osobnim vozilima.
            
         
               (2)
            
            
               Komisija je pismom od 11. lipnja 2014. obavijestila ostale države članice o zahtjevu Estonije. Komisija je pismom od 12. lipnja 2014. obavijestila Estoniju da ima sve informacije koje smatra potrebnima za razmatranje zahtjeva.
            
         
               (3)
            
            
               Člancima 168. i 168.a Direktive 2006/112/EZ utvrđuje se pravo poreznog obveznika da odbije porez na dodanu vrijednost (PDV) obračunan za isporuku robe ili usluga koje je taj porezni obveznik primio u svrhu svojih oporezovanih transakcija. Člankom 26. stavkom 1. točkom (a) te Direktive od poreznih se obveznika zahtijeva da obračunaju PDV kada se poslovna imovina koristi u neposlovne svrhe.
            
         
               (4)
            
            
               Korištenje u neposlovne svrhe često je vrlo teško precizno utvrditi, a čak i kada je to moguće, odgovarajući mehanizam često je nepraktičan. Prema zatraženom odobrenju, iznos PDV-a koji se može odbiti za troškove u vezi s osobnim automobilima koji se ne koriste isključivo u poslovne svrhe trebalo bi, uz pojedine iznimke, utvrditi u obliku paušalne postotne stope. Na temelju trenutačno dostupnih informacija, estonska tijela smatraju da je stopa od 50 % opravdana. U isto vrijeme, kako bi se izbjeglo dvostruko oporezivanje, trebalo bi suspendirati zahtjev obračunavanja PDV-a za korištenje osobnih automobila u neposlovne svrhe kada ti automobili podliježu ograničenju odobrenom ovom Odlukom. Navedenom mjerom pojednostavnjenja otklanja se potreba vođenja evidencije o korištenju poslovnih automobila u neposlovne svrhe te se istodobno sprječava utaja poreza netočnim vođenjem evidencije.
            
         
               (5)
            
            
               Ograničenje prava na odbitak prema zatraženom odobrenju trebalo bi primijeniti na PDV plaćen na kupnju, leasing, stjecanje unutar Zajednice i uvoz određenih osobnih automobila i na s time povezane troškove, uključujući kupnju goriva.
            
         
               (6)
            
            
               Zatraženo odobrenje trebalo bi se primjenjivati samo na osobne automobile čija najveća odobrena masa ne premašuje 3 500 kilograma i koji nemaju više od osam sjedala uz vozačevo sjedalo. Svako korištenje osobnih automobila koji premašuju 3 500 kilograma ili koji imaju više od osam sjedala uz vozačevo sjedalo u neposlovne svrhe zanemarivo je zbog karakteristika tih automobila ili zbog vrste posla za koji se oni koriste. Trebalo bi također navesti detaljan popis kategorija osobnih automobila koje, na temelju specifičnosti njihovog korištenja, nisu obuhvaćene tim odobrenjem.
            
         
               (7)
            
            
               Odobrenje bi trebalo vremenski ograničiti do 31. prosinca 2017. radi omogućivanja preispitivanja njegove neophodnosti i djelotvornosti kao i stope raspodjele između korištenja u poslovne svrhe i korištenja u neposlovne svrhe na kojoj se ono temelji.
            
         
               (8)
            
            
               U slučaju da Estonija smatra da je potrebno produljiti odobrenja nakon 2017., ona bi trebala Komisiji najkasnije do 31. ožujka 2017., zajedno sa zahtjevom za produljenje, podnijeti izvješće koje uključuje preispitivanje postotka koji se primjenjuje.
            
         
               (9)
            
            
               Odstupanje će imati samo zanemariv utjecaj na ukupni iznos poreznog prihoda prikupljen u fazi konačne potrošnje i neće imati negativan utjecaj na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članaka 168. i 168.a Direktive 2006/112/EZ, Estoniji se odobrava da na 50 % ograniči pravo na odbitak poreza na dodanu vrijednost (PDV-a) na troškove za osobne automobile koji se ne koriste isključivo u poslovne svrhe.
   Članak 2.
   Odstupajući od članka 26. stavka 1. točke (a) Direktive 2006/112/EZ, Estonija korištenje osobnih automobila u neposlovne svrhe, uključenih u imovinu poslovne djelatnosti poreznog obveznika, ne smatra isporukom usluga uz naknadu kada taj automobil podiježe ograničenju odobrenom u skladu s člankom 1. ove Odluke.
   Članak 3.
   Troškovi iz članka 1. obuhvaćaju kupnju, leasing, nabavu unutar Zajednice i uvoz osobnih automobila koji se ne koriste isključivo u poslovne svrhe i s time povezane troškove, uključujući kupnju goriva.
   Članak 4.
   Ova se Odluka primjenjuje samo na osobne automobile s najvećom odobrenom masom koja ne premašuje 3 500 kilograma i koji nemaju više od osam sjedala uz vozačevo sjedalo.
   Članak 5.
   Članci 1. i 2. ne primjenjuju se na sljedeće kategorije osobnih automobila:
   
               (a)
            
            
               automobile kupljene za preprodaju, iznajmljivanje ili leasing;
            
         
               (b)
            
            
               automobile za prijevoz putnika uz naplatu, uključujući taksi-usluge;
            
         
               (c)
            
            
               automobile koji se koriste za tečajeve vožnje.
            
         Članak 6.
   1.   Ova Odluka proizvodi učinke od dana priopćenja.
   Primjenjuje se do 31. prosinca 2017.
   2.   Zahtjev za produljenje odobrenja predviđenog u ovoj Odluci podnosi se Komisiji do 31. ožujka 2017. uz izvješće koje uključuje preispitivanje postotka navedenog u članku 1.
   Članak 7.
   Ova je Odluka upućena Republici Estoniji.
   
      Sastavljeno u Bruxellesu 7. studenoga 2014.
      
         
            Za Vijeće
         
         
            Predsjednik
         
         P. C. PADOAN
      
   
   
      (1)  SL L 347, 11.12.2006., str. 1.